Već pet godina Caritas i "Lidl" diljem Hrvatske u vrijeme božićnih blagdana provode akciju "Pomagati je lako!", u kojoj kupci toga trgovačkog lanca kupljene proizvode po svojoj želji doniraju u Caritasovu košaru te se onda ta roba dijeli onima kojima je potrebna.



Svakako je to hvalevrijedna akcija, no kako "u svakom žitu ima kukolja", tako se čini, makar prema priči naše sugovornice, da ni u ovoj akciji nije sve potpuno čisto. Naime, 30-godišnja djevojka iz Splita već dvije godine radi kao zaštitarka u jednoj splitskoj poslovnici "Lidla" i tamo je 30. listopada ove godine osobno svjedočila "nemoralnoj" sceni pri sortiranju prikupljenih artikala u kojoj su sudjelovale dvije djelatnice Caritasa.



– Dakle, 30. listopada 2015. godine zamjenik voditelja trgovine uputio me da kontroliram Caritasove djelatnice pri odvoženju prikupljenih proizvoda. Dotične su proizvode vadile iz košare te ih sortirale u kutije pritom zapisivajući na papir svaki od artikala.

U jednom trenutku sam uočila da se broj onoga što uzimaju iz košare ne poklapa s brojem koji upisuju na evidencijsku listu o preuzetim proizvodima. Nisam mogla vjerovati da se usude raditi takvo što meni kao službenoj osobi pred očima – kazuje mlada zaštitarka.Nakon što su kutije bile pripremljene za odvoženje, ona je djelatnicama Caritasa rekla da ne mogu otići iz "Lidla" dok ih osobno ne prekontrolira. Naravno, počelo je negodovanje da zašto ih maltretira i tko je uopće ona.– Na samom početku pokazala sam svoje isprave. Kada sam im ponovila da sam zaštitarka, odgovorile su: "Znači, sigurno niste neka inspekcija, nego samo zaštitar? Ma dobro onda."Uzela sam evidencijsku listu, prekontrolirala proizvode te utvrdila da 20-ak proizvoda uopće nije bilo prikazano na njoj. Kada sam ih upitala kako je to moguće, rekle su da rade od ranih jutarnjih sati, da su izložene jakom suncu te da su nepravilnosti nastale slučajno. Da stvar bude zanimljivija, u tih 20-ak proizvoda koji su nedostajali na listi nalazili su se baš oni skuplji, kao, primjerice, pasta za zube Sensodyne, čokolade skupljih proizvođača i tome slično, dok su ulje, šećer i brašno bili prebrojeni točno.Nova, valjana evidencijska lista odnesena je u ured voditelja na pečatiranje, a djelatnice Caritasa su preuzele robu i napustile "Lidl" – govori naša sugovornica. O svemu je obavijestila regionalnu voditeljicu prodaje, koja ju je pohvalila da je odradila dobar posao i da ne može vjerovati čime se sve ljudi bave.– Kada se dogodi da osoba s neprijavljenim proizvodom prijeđe prag blagajne, ili bilo koji drugi dio trgovine za koji se smatra da kupac ne smije prelaziti, osoba se privodi u privatne prostorije "Lidla" te se nad njom provodi daljnji postupak. Očito sam toga dana trebala i djelatnice Caritasa podvrgnuti istoj proceduri, ali budući da sam tad prvi put u zatajenju proizvoda uhvatila nekog tko nije kupac, nego "Lidlov" suradnik, nisam znala što mi je točno činiti te sam se vodila zaključkom zamjenika voditelja trgovine koji je smatrao da je prepravak evidencijske liste dovoljan da se taj problem riješi – kaže zaštitarka.Sve je taj put ostalo na tome, dok 11. prosinca ponovno nisu došle te iste dvije djelatnice Caritasa po istom zadatku.– Tad me nitko od vodećega kadra nije uputio na kontrolu niti su angažirali nekog od svojih djelatnika da prisustvuje, nego su djelatnice Caritasa bez nadzora počele s prebrojavanjem. Inzistirala sam da prisustvujem prebrojavanju, moralno podržana prošlom pohvalom regionalne voditeljice.Odgovor koji sam dobila bio je da je "opće poznato da kradu, ako ne ukradu danas, ukrast će sutra. Ali ajde, prekontroliraj ih kad si već navalila, samo se nemoj puno raspravljat s njima". Na to sam ja rekla: "Sve mi je jasno, ali na moje oči neće nitko krasti!"Zatim sam otišla do djelatnica Caritasa te im rekla da će procedura biti ista kao i zadnji put. Nakon što su završile s prebrojavanjem, držale su evidencijsku listu u rukama te se odmaknule od mene i počele telefonirati. Došla sam do njih i upitala ih mogu li dobiti evidencijsku listu da obavim svoj dio posla. Rekle su da ne mogu i da pričekam.Čekala sam još neko vrijeme te odlučila otići do voditeljice trgovine da vidim zašto mi onemogućavaju kontrolu. Ona mi odgovara da je "kontaktirana osoba koja je na još većoj funkciji od regionalne voditeljice prodaje te je rekla da za kontrolu Caritasovih djelatnika nisu zaduženi zaštitari, već zaposlenici \'Lidla\'", te da se djelatnice Caritasa puste iz trgovine – iznosi djevojka iznenađujući razvoj situacije.– Pretpostavljam da će biti onih koji će posumnjati u moguću suradnju između Caritasa i "Lidla", ali takve špekulacije bih voljela otkloniti jer zbilja nisam naišla na išta što bi upućivalo na to. Ako netko misli da lažem, neka pogledaju snimke kamera, na njima se sve vidi – zaključuje zaštitarka, koja je, spomenimo, nedavno bila ozlijeđena kad ju je, dok je obavljala svoj posao, razbijenom bocom porezao muškarac koji je upravo iz "Lidla" ukrao bocu pića.– Tad sam im bila heroj, a sad "smetalo" iako sam u oba slučaja samo obavljala svoj posao – veli na kraju.